बीसीसीआई को सरकारी दायरे में आना चाहिए : आडवाणी  
पंकज आडवाणी ने क्रिकेट बोर्ड को सरकार के दायरे में लाने के प्रस्ताव का समर्थन करते हुए कहा भारतीय टीम देश का प्रतिनिधित्व करती है।
देश के स्टार बिलियर्ड्स खिलाड़ी पंकज आडवाणी ने क्रिकेट बोर्ड को सरकार के दायरे में लाने के प्रस्ताव का समर्थन करते हुए कहा भारतीय टीम देश का प्रतिनिधित्व करती है।  हाल ही में आयोजित विश्व चैम्पियनशिप में उपविजेता रहे आडवाणी ने केन्द्रीय खेल मंत्री अजय माकन के प्रस्ताव का समर्थन किया है। वह देश में खेल प्रशासन की जवाबदेही तय करने के लिये संसद में विधेयक लाने की कोशिश कर रहे हैं।  यहां एक कार्यक्रम में भाग लेने आए आडवाणी ने कहा, बीबीसीआई देश का सर्वश्रेष्ठ खेल महासंघ है लेकिन इसे सरकार के दायरे में लाया जाना चाहिए। इसके बाद ही उसे सही मायनों में टीम इंडिया कहलाने का हक है। वरना तो वह बीसीसीआई की टीम बन कर रह जाएगी। सात बार के विश्व चैम्पियन आडवाणी ने कहा कि खेल विधेयक को लाने का लक्ष्य खेल संघों में राष्ट्रीय खेल महासंघों में पारदर्शिता लाना है। उन्होंने कहा कि खेल मंत्री का कहना सही है कि देश में खेलों के विकास के लिए जवाबदेही तय होनी चाहिए।